Klag oor ANC glo DA-plakkate verwyderJoe McGulwa, die DA se Noordwes-premierskandidaat. Foto: Facebook Die DA in Noordwes het klagte ingevolge die Kieswet teen die ANC aanhangig gemaak nadat “bewyse aan die lig gekom het dat hulle ŉ verkiesingsplakkaat bo-oor een van die DA geplak het” in die tussenverkiesing in wyk 17 in Mahikeng. “Benewens die verberging van die DA-plakkaat,” sê Joe McGluwa, die DA se premierskandidaat in Noordwes, “was die mislukte ANC so astrant om DA-plakkate opsetlik te beskadig en te verwyder. Net in een straat is 25 DA-plakkate verwyder. Dis ou laai van die ANC voor verkiesings.” Hy sê hulle het ook die Onafhanklike Verkiesingskommissie (OVK) genader om die beweerde oortredings te ondersoek. “Dis onwettig om inbreuk te maak op die reg van ander politieke partye om steun te werf en om vry en regverdig aan verkiesings deel te neem.” McGluwa meen dié soort optrede deur die ANC “getuig van blatante minagting van ons demokrasie, wette en die reëls van die OVK”. “Ons sal dit nie duld in die aanloop tot een van die belangrikste verkiesings wat ons al in die demokratiese Suid-Afrika gehad het nie.” Hy sê sy party sal nie huiwer om sulke gevalle aan te meld nie. “Ons sal ook geen vorme van intimidasie, saakbeskadiging of ander misdade duld wat ŉ onregverdige uitwerking of verkiesingsuitslae kan hê en die regte van die mense kan skend om vrylik deel te neem in ŉ politieke en verkiesingsomgewing sonder vooroordeel of onbehoorlike beïnvloeding nie.”